
Sülysáp Város Önkormányzata Képviselő-testületének
2015. november 26-án tartandó munkaterv szerinti ülésére

7. napirendhez

Tárgy: Rendkívüli tagdíjbefizetés a HAJT-A Csapat Egyesülethez 
Tisztelt Képviselő-testület!
Mint emlékezetes Önkormányzatunk a Képviselő-testület 120/2015. (VIII. 13.) ÖKT határozata alapján 10 millió Ft összegű keretet bocsátott a HAJT-A Csapat Egyesület (székhelye: 2767 Tápiógyörgye, Deák Ferenc u. 2-4., képviseli: Kaszanyi József elnök) rendelkezésére az Egyesület átmeneti likviditási nehézségeinek áthidalása céljából.

Az Egyesület 2015. november 5-én tartott rendkívüli közgyűlésén azonban kiderült, hogy jóval nagyobb problémával állunk szemben: Egyrészről az Egyesületnek jelentős működési költségei voltak az elmúlt években, amelyeket a LEADER-támogatásokat kezelő Mezőgazdasági és Vidékfejlesztési Hivatal (MVH) végül nem fizetett ki, aminek nagyságrendje 12-15 millió Ft. Másrészről a működési kiadások és a projektelszámolások is utófinanszírozásúak voltak, ami miatt hitelfelvételre volt szükség. A hitel tőke részét az MVH támogatás megérkezését követően kiegyenlítették, azonban az évek folyamán felhalmozódott kamat nagyságrendje 29 millió Ft körüli, amit az Unió nem támogat – a korábbi állítólagos ígéretekkel ellentétben. 
Ahhoz, hogy az Egyesület életben tudjon maradni, és az elkövetkező 4-5 évben a már jóváhagyott 620 millió Ft-ot le tudja hívni, és azt a térségben fel tudjuk használni, e hiányt valahogy kezelni kell. Az Egyesület közgyűlése ezért 24/2015. (XI. 5.) sz. határozatával úgy döntött, hogy a szükséges 50 millió Ft-ot a tagönkormányzatok fizessék be, mégpedig lakosságarányosan, 610,09 Ft/lakos összeggel, azzal, hogy aki nem vállalja a rendkívüli tagdíj megfizetését kizárásra kerül. Sülysáp vonatkozásában a 8188 főre vetítve ez 4.995.424 Ft-ot jelent.
Önkormányzatunk helyzete speciális, hiszen 9 millió Ft-ot már kölcsönöztünk az Egyesületnek, tehát számunkra ez is okot ad arra, hogy az Egyesületet életben tartsuk. Az emelt tagdíj megfizetését mi természetesen csak úgy vállalnánk, ha az Egyesület fennálló tartozásából kvázi jóváírjuk.

A kérdésben 2015. november 30-ig kell döntenünk, és 2015. december 10-ig kell megfizetni a rendkívüli tagdíjat, ami tehát nálunk gyakorlatilag nem fog pénzmozgással járni.
Kérem a tisztelt Képviselő-testületet az előterjesztés megtárgyalására, és döntésük meghozatalára.
…/2015. (XI. 26.) ÖKT határozati javaslat

Sülysáp Város Önkormányzatának Képviselő-testülete 
1./ a HAJT-A Csapat Egyesületi tagságából adódó rendkívüli tagdíj befizetési kötelezettséget lakosságszám arányosan, azaz 8188 fő x 610,09 Ft/lakos = 4.995.424 Ft összegben vállalja;

2./ rögzíti, hogy a befizetést a HAJT-A Csapat Egyesület részére a Sülysáp Város Önkormányzata által nyújtott kölcsönnel 4.995.424 Ft összegig szembe állítva teljesítettnek tekinti.

